የእርሳቸው ተጽኖ በመላው ኢትዮጵያና ከዚያም በሰፋ ሁኔታ አካባቢውን ክፉኛ ይጎዳ ነበር። የአቶ ኢሳይያስ የጥፋት ተልእኮ መቶ ሚሊዮን የሚሆነውን፣ የኢትዮጵያ ሕዝብና ከዚያም አልፎ የአካባቢውን ሕዝብ በከፍተኛ ሁኔታ ያውክ ነበር። አምሥት ሚሊዮን ሕዝብ ያላት ኤርትራ ከአለም ዋነኛ የስደተኞች አመንጭ አገር ከሆነች፣ መቶ ሚሊዮን ሕዝብ ያላት ኢትዮጵያ ምን ልትሆን ትችል እንደነበር መገመት አያስቸግርም። በዚህ ጉዳይ ዙርያ ላይ አቶ መለስ ዜናዊ የተጫወቱት ሚና ምን ነበር ብለን ስንመለከት፣ ሁለት ዋነኛ ነጥቦች እናገኛለን። አንደኛው፣ የኤርትራ (ያኔ ክፍለ ሃገር) ሕዝብ እንደማንኛውም ሕዝብ፣ ረፈረንደም (ሕዝበ ውሳኔ) የማድረግ መብቱን ነው ያከበሩለት።
